REPUBLIKA SRBIJA

NARODNA SKUPŠTINA

Odbor za za obrazovanje, nauku,

tehnološki razvoj i informatičko društvo

14 broj: 06-2/403-15

16. oktobar 2015. godine

B e o g r a d

I N F O R M A C I J A

O JAVNOM SLUŠANjU ODBORA ZA OBRAZOVANjE, NAUKU, TEHNOLOŠKI RAZVOJ I INFORMATIČKO DRUŠTVO I ODBORA ZA RAD, SOCIJALNA PITANjA, DRUŠTVENU UKLjUČENOST I SMANjENjE SIROMAŠTVA,

ODRŽANOM 14. OKTOBRA 2015. GODINE

 U Domu Narodne skupštine je 14. oktobra 2015. godine, održano javno slušanje na temu „Nacionalni okvir kvalifikacija – povezivanje obrazovanja i tržišta rada u Srbiji“, u organizaciji Odbora za obrazovanje, nauku, tehnološki razvoj i informatičko društvo i Odbora za rad, socijalna pitanja, društvenu uključenost i smanjenje siromaštva, a na inicijativu Beogradskog fonda za političku izuzetnost.

 Javnom slušanju su u svojstvu govornika prisustvovali: Aleksandra Jerkov, predsednica Odbora za obrazovanje, nauku, tehnološki razvoj i informatičko društvo, Vesna Rakonjac, predsednica Odbora za rad, socijalna pitanja, društvenu uključenost i smanjenje siromaštvaSonja, Liht,predsednica Beogradskog fonda za političku izuzetnost, Srđan Verbić, ministar prosvete, nauke i tehnološkog razvoja, Ljiljana Džuver, pomoćnica ministra za rad, zapošljavanje, boračka i socijalna pitanja, Katarina Obradović Jovanović, pomoćnica ministra privrede, Jelena Marković,zamenica šefa Tima za socijalno uključivanje i smanjenje siromaštva Vlade Srbije, Mirjana Bojanić,predsedavajuća Stručnog tima za razvoj jedinstvenog okvira kvalifikacija u Srbiji, Ministarstvo prosvete, nauke i tehnološkog razvoja, Jelena Jakovljević, članica Stručnog tima za razvoj jedinstvenog okvira kvalifikacija u Srbiji**/**Zavod za unapređivanje obrazovanja i vaspitanja, Mirjana Kovačević,direktorka Centra za edukaciju Privredne komore Srbije, Dejan Popović, predsednik Nacionalnog saveta za visoko obrazovanje i Aca Marković, predsednik Saveta za stručno obrazovanje i obrazovanje odraslih.

 Javnom slušanju su prisustvovali sledeći narodni poslanici: Milanka Jevtović Vukojičić, Aleksandra Maletić, Mirjana Dragaš, Milena Ćorilić i Anamarija Viček (članice Odbora za rad, socijalna pitanja, društvenu uključenost i smanjenje siromaštva), kao i Jezdimir Vučetić (zamenik člana), Marko Atlagić, Irena Aleksić, Ljubiša Stojmirović, Jelisaveta Veljković i Olena Papuga (članovi Odbora za obrazovanje, nauku, tehnološki razvoj i informatičko društvo), kao i Gordana Topić (zamenik člana), Predrag Mijatović, Velinka Tošić i Dušica Stojković.

 Ostali učesnici javnog slušanja su bili: Vera Jovanovska, ambasadorka Makedonije, Biljana Đorđević i Blagoje Stanisavljević, Udruženje samostalnih zanatlija, Bojan Ristić, Stručni tim za NOK, Bojana Jevtović i Milorad Bjeletić, BOŠ, Branko Savić, KASS, Damnjan Radosavljević, Visoka poslovno tehnička škola strukovnih studija Užice, Daniela Mladar, Stručni tim za NOK, Danka Prokić Vlahović, Zajednica ekonomskih škola, Darinka Radojević i Vladimir Mihajlović, Ministarstvo za državnu upravu i lokalnu samoupravu, Darko Radičanin, Dostignuća mladih, Dejana Lazić, Centar za razvoj karijere, Dijana Dodig Bukilica, Republički zavod za statistiku, Đorđe Lazić, Stručni tim za NOK, Dragan Đukić, Nacionalna služba za zapošljavanje, Dragan Milovanović i Ranka Savić, ASNS, Dragan Simić, Stručni tim za NOK, Gabriela Bratić i Tamara Ikonomov, IPA VET, Ilija Kovačević, Fakultet tehničkih nauka Univerzitet u Novom Sadu, Ilija Tatić i Ivona Iveljić, Otvoreni univerzitet Subotica, Iskra Maksimović, Savet za stručno obrazovanje, Ivan Bulatović, Beogradska poslovna škola, Ivan Kovačević, NU Đuro Salaj, Jelena Milovanović, SIPRU, Jelena Stojanović i Marija Radovanović, GIZ, Jesenka Čvoro, Ministarstvo za rad, zapošljavanje, boračka i socijalna pitanja, Jovan Popović, Komisija za akreditaciju, Lidia Vujičić, SDC, Ljiljana Lutovac, Stručni tim za NOK, Maja Knežević, Stalna konferencija gradova i opština, Marko Stojanović, Zapadnobalkanski institut, Milan Aleksić, Nacionalni savet za visoko obrazovanje, Milan Vukobrat, Zajednica elektrotehničkih škola, Mirko Savić i Miroljub Milivojčević, KAPK, Nada Novaković, Institut za ekonomska istraživanja, Nataša Stamenković i Snežana Lakićević, NIS Novi Sad, Nemanja Glavinić, Krovna organizacija mladih Srbije, Olivera Zdravković, VIP, Rade Erceg, Savez samostalnih sindikata, Radica Stojanović, Zajednica medicinskih škola, Radomir Radovanović, Poljoprivredni fakultet, Ratko Jankov, Obrazovni forum, Ratko Nikolić, Poljoprivredni fakultet Univerzitet u Novom Sadu, Siniša Đurašević, Stručni tim za NOK, Slađana Milojević, Klaster tekstilne industrije, Slaviša Trajković, Ekonomski fakultet Univerzitet u Prištini, Snežana Klašnja i Vesna Vidojević, Ministarstvo omladine i sporta, Svetlana Budimčević, Unija poslodavaca, Tatiana Glišić, Zoran Spasić i Zoran Avramović, Zavod za unapređenje obrazovanja, Tatjana Marinković i Živko Stijelja, KASSS, Vera Milošević, KAPK, Vidoje Vukašinović, Poljoprivredna škola Požarevac, Zoran Nikolić, Stručni tim za NOK, Marko Vojvodić, Visan, Adrian Krančević, Evropski pokret u Srbiji Novi Sad, Sofija Dunić, Fondacija Tempus, Ana Marija Ćuković, UNICEF, Alaksandar Vučetić, Ministarstvo omladine i sporta, Julijan Kitipov, Bugarska ambasada, Lidija Vujičić (Švajcarska ambasada), Vukica Stanković, Američka ambasada i Ljiljana Ubović, Valentina Đureta, Jelena Vulić, Suzana Miličić, Aleksandar Anđić i Nebojša Miljanović iz Beogradskog fonda za političku izuzetnost.

 Ministar Verbić je u uvodnom obraćanju istakao da je dobro što šira rasprava o Nacionalnom okviru kvalifikacija, počinje upravo u Narodnoj skupštini, na današnjem javnom slušanju. Srbija je jedina zemlja u Evropi koja nema Nacionalni okvir kvalifikacija, koji bi trebalo da posluži kao alat za povezivanje tržišta rada i obrazovanja. U rad na ovom dokumentu treba da bude uključena čitava država, što podrazumeva i poslodavce i sindikate, tj. sve socijalne partnere. Međutim, pored ovih trenutno prepoznatih zainteresovanih strana, trebalo bi da budu uključena i osiguravajuća društva, imajući u vidu veliki broj radnika koji nemaju ni zdravstveno, ni socijalno osiguranje, niti su im priznate kvalifikacije, a posebno je to slučaj sa našim radnicima u inostranstvu. Stoga bi i neformalno i informalno obrazovanje morali da budu prepoznati kao ravnopravni načini obrazovanja, jer tek kad jasnim procedurama bude propisano kako se na osnovu ovih vidova obrazovanja stiču kvalifikacije, svi će biti zaštićeni. Za to je neophodno donošenje Zakona o nacionalnom okviru kvalifikacija, sa registrom svih kvalifikacija, a sve do tad treba da traje široka javna rasprava na ovu temu.

 Sonja Liht je izrazila zadovoljstvo što Beogradski fond za političku izuzetnost, zajedno sa svojim paretnerima, radi na projektu koji se odnosi na Nacionalni okvir kvalifikacija, a od velikog je značaja i što su današnje javno slušanje zajedno organizovala dva skupštinska odbora. U pitanju nije samo dokument, već je reč o kompletnoj promeni stava u pogledu obrazovanja, a celo društvo mora da postane svesno u kojoj meri je odgovorno za budućnost mladih naraštaja. Nažalost, obrazovanje se još uvek tretira kao „potrošnja“, a ne kao „investiranje“ u budućnost jedne zemlje kojoj je razvoj neophodan. Prisutan je veliki odliv mladih, a država ne čini dovoljno da bi se ovaj trend prekinuo i stoga Nacionalni okvir kvalifikacija predstavlja važan korak u ostvarivanju sveukupne strategije razvoja Srbije.

 Aleksandra Jerkov je iskazala zadovoljstvo što su se na inicijativu Beogradskog fonda, Odbor za obrazovanje i Odbor za rad uključili u ovaj projekat, organizovanjem javnog slušanja. Kad se govori o obrazovanju, uvek se mora uzeti u obzir i ono što dolazi posle, a to je zapošljavanje, odnosno osposobljavanje za poslove za koje se đaci školuju. U oblasti obrazovanja ima mnogo otvorenih tema, a izdvajanje sredstava za obrazovanje je svakako jedna od važnijih, kao i neulaganje u razvoj programa, u nove udžbenike i sl. Takođe, čitav spektar znanja za koja se đaci školuju, na tržištu rada nije prepoznat i ne postoji mogućnost zapošljavanja sa stečenim znanjem, pa su to sve teme čije bi rešavanje trebalo da započne ovim dokumentom.

 Vesna Rakonjac je rekla da je Nacionalni okvir kvalifikacija našoj zemlji preko potreban, jer sa jedne strane na tržištu rada imamo nedostatak mnogih zanimanja, a sa druge strane imamo hiperprodukciju kadrova. Ne postoji presek stanja koji bi pokazao realne potrebe našeg društva, tako da je ovo pravi trenutak da se vidi u kom smeru ćemo ići u pogledu rešavanja problema. Ukoliko je obrazovanje dece pravilno usmereno, lakše će biti nalaženje posla, a veće su i šanse za ostanak u Srbiji, jer će ovde moći da iskažu svoj potencijal i da se ostvare, od čega će i društvo imati koristi.

 Ljiljana Džuver je istakla da je tema povezanosti tržišta rada i obrazovanja vrlo važna, a krajnji cilj je donošenje Nacionalnog okvira kvalifikacija. Kao polazište je poslužila konstatacija da je tržište rada suočeno sa velikom neusaglašenošću između ponude i potražnje i nekvalifikovanom radnom snagom sa deficitarnim kompetencijama koje nisu prepoznate od strane poslodavaca. Jednu trećinu nezaposlenih u Srbiji čine lica bez kvalifikacija, ili ona sa niskim kvalifikacijama, dok jedna polovina ukupno nezaposlenih lica ima srednje stručno obrazovanje, a oni često nemaju adekvatna znanja i veštine, pa je samim tim njihova zapošljivost dosta niska. Profil obrazovanja predstavlja ključnu odrednicu za svako lice koje se nalazi na tržištu rada. Nacionalni okvir kvalifikacija je neophodan pre svega zbog toga da bi se usaglasilo na koji način se stiču kvalifikacije, upoređuju, priznaju i usklađuju s evropskim standardima. Osnov ovog okvira čini nacionalni sistem klasifikacije zanimanja, odnosno popis zanimanja iz kog proizlazi tzv. šifarnik zanimanja, a on predstavlja usaglašavanje sa evropskom nacionalnom klasifikacijom zanimanja. Završeni su opis i popis zanimanja, međutim, još uvek nisu usvojeni od strane Vlade, zbog toga što članovi radne grupe smatraju da bi ih još malo trebalo poboljšati. Već petu godinu za redom se vrše ankete među poslodavcima, a pitanja u njima se odnose na potrebna znanja i veštine za nova zapošljavanja koje poslodavci planiraju u narednom periodu.

 Katarina Obradović Jovanović je izrazila nadu da ćemo konačno dobiti i Nacionalni sistem kvalifikacija i zanimanja i Nacionalni okvir kvalifikacija, s obzirom na to da na oba dokumenta čekamo već dugi niz godina. Iako ni jedan od ova dva dokumenta neće sam po sebi rešiti problem zapošljavanja i neusaglašenosti tržišta rada i obrazovnog sistema, ipak će predstavljati važan korak u procesu njegovog rešavanja. Ovo je prilika da se s opštih primedbi pređe na konkretne slučajeve i da se definiše koja su to znanja i veštine koji treba da budu zadovoljeni u odnosu na potrebe privrede i društva, kako bi određena kvalifikacija bila usklađena s očekivanjima. Važno je i to što nam NOK omogućava da se koncentrišemo na ishod učenja, odnosno, na ono što je potrebno postići na kraju, a ne na načine kako se do toga stiže. Pretpostavka je da će otpora biti, s obzirom na inertnost u oblasti obrazovanja, ali u savremenom svetu u kom proces doživotnog obrazovanja predstavlja nužnost, važno je osim formalnog načina, omogućiti i neformalno i informalno sticanje kvalifikacija, odnosno njihovo potvrđivanje. Kroz NOK ćemo dobiti i platformu koja će poslužiti za bolje razumevanje sa svetom, odnosno, biće omogućena mobilnost radne snage. Ministarstvo privrede je spremno da se aktivno uključi u čitav proces, a još je važnije uključivanje Privredne komore i predstavnika privrede.

 Sonja Liht je prvi deo panela zaključila konstatacijom da NOK mora biti donet, jer bi neuspeh podrazumevao ne samo kaskanje za svetom, već i za sopstvenim mogućnostima, pre svega, imajući u vidu da zapošljavanje generalno, a naročito stručnih madih ljudi, predstavlja motor razvoja svake zemlje.

 Jelena Marković je predstavila rezultate istraživanja koje je vršeno u junu ove godine na vrlo reprezentativnom uzorku, a ideja je bila da se čuje šta građani misle o obrazovanju u Srbiji – koji su osnovni izazovi i koji bi trebalo da bude pravac razvoja. Ispitivanje je pokazalo da građani ne smatraju da obrazovanje predstavlja jedan od većih izazova, već se u odnosu na egzistencijalne probleme (nezaposlenost, loš standard i sl.), nalazi na dnu lestvice. Polovina ispitanih građana smatra da je obrazovanje važno, što znači da treba raditi na tome da ovaj procenat postane viši. Kad su u pitanju nivoi obrazovanja, najnižu ocenu je dobilo srednje stručno obrazovanje, odnosno građani smatraju da je ovde poslednjih godina došlo do najvećeg pada kvaliteta. Na osnovu israživanja je generalno kvalitet obrazovanja lošiji nego pre pet godina, ali nema ni očekivanja da će se u narednih tri do pet godina on popraviti. U najveće probleme obrazovanja danas spadaju nedostatak sticanja praktičnih, stručnih znanja i veština, obimnost i neadekvatnost nastavnih sadržaja. Dalje, građani smatraju da bi obrazovni sistem trebalo da nudi više opštih, međupredmetnih kompetencija koje će đaci kasnije moći da iskoriste na tržištu rada. Kao pozitivno građani vide to što škola u velikoj meri omogućava sticanje znanja u informacionim tehnologijama i engleskom jeziku. Pre svega građani sa nižim stepenom obrazovanja smatraju da ono jeste važno, ali da još uvek nije zaslužno za uspeh u životu i ne predstavlja glavni faktor koji će doprineti boljem kvalitetu života, već drastično veću ulogu u tome igraju veze, poznanstva i sl. Međutim, jedan od nalaza ukazuje na to da je neophodno da obrazovanje postane prioritet i da profesionalni kapaciteti i praktična znanja ljudi počnu više da se cene. Ovakva istraživanja pokazuju da su za najveći broj ljudi u ovoj zemlji, određeni prioriteti zajednički i da na njima treba zajednički raditi.

 Mirjana Bojanić je rekla da NOK jeste važna tema i za sadašnjost, i za budućnost, ali da definitivno neće moći da reši sve probleme koje imamo. Iako NOK neće povećati zaposlenost, doprineće tome da slika o ponudi kvalifikacija na tržištu rada bude jasnija. Ovo nije važno samo za domaće poslodavce, već je neophodno budućim inostranim investitorima obezbediti odgovarajuću kvalifikacionu strukturu. S tog stanovišta će registar kvalifikacija investitorima omogućiti uvid u to da li mi imamo kvalifikovane radnike za određenu vrstu posla, kao i da li u našem obrazovnom sistemu (formalnom ili neformalnom) postoje načini za sticanje odgovarajućih kompetencija. NOK predstavlja metaokvir koji će prikazati sistem i načine za sticanje kvalifikacija u jednoj zemlji, a u okviru našeg sistema će biti formalan, neformalan i sistem priznavanja prethodnog učenja. S obzirom na našu sredinu i nedostatak sistema osiguranja kvaliteta, sistem priznavanja prethodnog učenja će biti primeren nižim nivoima učenja. Neformalni sistem obrazovanja danas u velikoj meri nadopunjuje formalan, pogotovo ako se uzme u obzir koliko se promene brzo i često dešavaju, pa otud i potreba celoživotnog učenja. Radeći na integraciji našeg okvira kvalifikacija, počele su pripreme za njegovo pozicioniranje u evropskom okviru, kako bi se omogućilo da kvalifikacije stečene u Srbiji, budu vidljive i prepoznate u drugim zemljama. Istovremeno, kvalifikacije koje pojedinci budu donosili u Srbiju, biće prepoznate sa stanovišta srpskog društva i ekonomije. Predstoje veliki rad i snhronizacija, a sredstva za taj rad su za sad obezbeđena samo iz donatorske podrške i prvi put će ove godine budžetskim sredstvima biti predviđen određeni nivo sredstava, prvenstveno za funkcionisanje i uspostavljanje sektorskih veća, kao mesta na kom će se susretati poslodavci i svet obrazovanja. Na ovaj način će biti moguće identifikovati koje je kvalifikacije neophodno produkovati u sistemu obrazovanja (prvenstveno formalnom), što će davati bolju i kvalifikovaniju radnu snagu.

 Jelena Jakovljević je objasnila da je kvalifikacija formalno priznanje stečenih kompetencija, koju pojedinac stiče kad nadležno telo utvrdi da je on dostigao ishode učenja definisane prema standardu kvalifikacija, a potvrđuje se javnom ispravom – diplomom i sertifikatom. Kad je pojedinac u pitanju, to podrazumeva određena prava, obaveze i odgovornosti, a za onog ko pojedinca zapošljava, ovaj papir podrazumeva garanciju kvaliteta. Uopšte, uspostavljanje sistema kvalifikacija za ideju ima unapređivanje kvaliteta obrazovanja. U pitanju je čitav proces, koji počinje analizom potreba tržišta rada, na osnovu čega se razvija standard kvalifikacija, a u odnosu na standard se razvija program obrazovanja, posle čega dolaze realizacija, praćenje i evaluacija, što bi trebalo da tržištu rada da povratnu informaciju, kao i onima koji su učestvovali u razvijanju standarda za određenu kvalifikaciju. U razvoj programa obrazovanja bi trebalo ugraditi i nacionalne ciljeve obrazovanja, tj. „funkcionalizovati“ znanje. Kad se govori o razlici između kvalifikacije i zanimanja, mora se reći da je čest slučaj da se jedna kvalifikacija zasniva na nekoliko zanimanja. Pojedine zemlje (npr. Hrvatska i Slovenija) su ove termine izjednačile, pa se zanimanje kao pojam nalazi i u evidenciji rada i u obrazovanju. Postoji nekoliko metoda analize zanimanja, međutim, upravo će opisi iz Nacionalne klasifikacije zanimanja olakšati stvari i na osnovu njih će se izrađivati standardi kvalifikacija. Na osnovu opisa rada će biti propisano čemu đaka treba naučiti da bi bio osposobljen za određeni posao, a stručni predmeti će svemu ovome davati podršku za savladavanje „usko stručnog“. Tek nakon toga se definišu opšti obrazovni predmeti, a sve zarad kvaliteta. NOK je i komunikacijski i reformski, zato što uvažava postojeće stanje, ali daje i motiv za promene. Kvalifikacija je međusektorski instrument i jedino tako se i može raditi na njenom razvoju, uspostavljajući jake veze u oblastima obrazovanja, rada i privrede. Očekuje se da će pomenuta sektorska veća biti spona između ova tri sveta.

 Mirjana Kovačević je istakla činjenicu da poslodavci nisu u obavezi da znaju sve o aktuelnom obrazovnom sistemu i programima obrazovanja, pa će u tom smislu postojanje NOK njima biti od velike pomoći. S aspekta PKS, od posebnog je značaja i segment neformalnog obrazovanja, kao sve rasprostranjeniji i prisutniji oblik učenja, koji je postao neophodnost modernog načina života. Dobra strana ovog oblika učenja je što se sa njim može početi bilo kad u životu, a vrlo često predstavlja i drugu šansu za one koji nisu imali mogućnosti za redovno školovanje. Međutim, ovaj vid obrazovanja je istovremeno i nužnost koju nameće dinamičan razvoj nauke i tehnologije. Postavlja se pitanje kako vrednovati dodatno stečena znanja i unapređenje veština i sposobnosti, a upravo će NOK dati odgovor na ovo pitanje.

 Dejan Popović je podsetio da je koncept nacionalnog okvira kvalifikacija, makar kad je reč o vioskom obrazovanju, prvi put pomenut u Zakonu o visokom obrazovanju koji je usvojen 2005. godine. Od tad je prošlo 10 godina i ponovo su aktuelna pitanja koja se odnose na NOK, pa je dobro što danas raličiti učesnici razgovaraju o ovoj temi. Činjenica da smo jedina zemlja u Evropi koja nema NOK, može se objasniti najpre time što je Srbija kasnila sa tranzicijskim procesom, a kao posledica tog kašnjenja je naše tržište rada nedovoljno razvijeno. Takođe je i javni sektor preveliki i na izvestan način potiskuje privatni, pa sa tržišta rada ne dolazi dovoljno podsticaja, a u okviru javnog sektora su pristuni neki drugi, netržišni faktori (pre svega – partijsko zapošljavanje). Sve ove elemente moramo imati u vidu kad govorimo o potrebi za nacionalnim okvirom kvalifikacija, iako naš sistem visokog obrazovanja nije na dnu evropske lestvice. Međutim, kad se gleda celina sistema, jasno je da postoje problemi. Stoga je dobro što je današnjim javnim slušanjem dat signal da cenimo aktivnosti, koje pre svega sprovodi Stručni tim za razvoj jedinstvenog okvira kvalifikacija Ministarstva prosvete, kao i da se očekuje da do kraja godine konkretan predlog dokumenta bude na javnoj raspravi. Uloga pomenutih sektorskih veća je velika i zahtevaće veliku fleksibilnost, između ostalog i zbog toga što će imati obavezu da prate sve promene koje se budu dešavale u okviru kvalifikacija i da reaguju na pravi način. Međutim, važno je da ona dobiju svoju ulogu u verifikaciji standarda za pojedine kvalifikacije i da se tako obezbedi da svi učesnici u procesu budu stavljeni u okvir, što je i svrha ovog procesa.

 Aca Marković je rekao da se Savet za stručno obrazovanje i obrazovanje odraslih, bavi temom NOK od 2013. godine, kad je u pitanju nivo srednjeg stručnog obrazovanja. U prethodnom periodu su razmatrani različiti aspekti NOK, analiziran je rad prvih sektorskih veća i razmatrani pojam i značenje kvalifikacija s aspekta poslovnog sektora. S obzirom na to da Savet okuplja predstavnike svih socijalnih partnera, na jednom mestu su usaglašavani stavovi privrede i obrazovanja. Zaključio je da ukoliko je cilj dobar, lako je obezbediti ljude koji će cilj ostvariti.

 U diskusiji su učestvovali: Aleksandar Jovanović (prorektor Univerziteta u Kosovskoj Mitrovici), Anamarija Viček (članica Odbora za rad, socijalna pitanja, društvenu uključenost i smanjenje siromaštva), Siniša Đurašević (vanredni profesor Biološkog fakulteta), Miroljub Milivojčević (član Komisije za akreditaciju i proveru kvaliteta), Mirjana Dragaš (članica Odbora za rad, socijalna pitanja, društvenu uključenost i smanjenje siromaštva), Rade Erceg (član Saveta za stručno obrazovanje i obrazovanje odraslih), Aca Marković (predsednik Saveta za stručno obrazovanje i obrazovanje odraslih), Snežana Klašnja (Ministarstvo omladine i sporta), Lidija Vujičić (Švajcarska ambasada) i Srđan Verbić (ministar prosvete, nauke i tehnološkog razvoja).

 Aleksandar Jovanović je rekao da treba imati u vidu da smo u evaluaciji institucija, postavili jedan restriktivni sistem. Međutim, kad govorimo o kvalitetu, potrebno je da postoji ravnoteža između restriktivnih i stimulativnih mera. NOK upravo treba da posluži kao motor koji će podstaći visoko obrazovanje na dalje reforme, odnosno institucije da konstantno nadograđuju svoje programe i sistem obrazovanja. Ukoliko se ishodi obrazovanja budu povezali s evropskim sistemom prenosa bodova i ovo se primeni na pravi način, doći će do podsticaja kvaliteta u našim institucijama.

 Anamarija Viček je istakla važnost ove teme iz ugla priznavanja diploma visokoškolske spreme, stečenih u inostranstvu. Otvoren je ENIK/NARIK centar za priznavanje stranih visokoškolskih diploma, što će prema najavama Ministarstva, pojednostaviti ovu proceduru u pogledu zapošljavanja. U okviru ove procedure će NOK imati važnu ulogu, s obzirom na to da se do sad prilikom priznavanja ovih diploma, morao navesti naziv diplome visokoškolske institucije koja funkcioniše i u Srbiji, a upravo je često bio slučaj da određeno zvanje kod nas i ne postoji, pa je priznavanje diplome bilo izuzetno teško. Stoga je ovo dobar trenutak da se našim mladim ljudima koji su diplome stekli u inostranstvu, olakša priznavanje diploma i omogući povratak u zemlju.

 Siniša Đurašević se složio sa prethodnom govornicom i rekao da se ranije prilikom priznavanja visokoškolskih diploma stečenih u inostranstvu vršilo upoređivanje sa našim studijskim programima, a i kad je uveden sistem zvanja, često je bilo nemoguće inostrane diplome uporediti sa našim. Važno je imati u vidu da kad se NOK bude pozicionirao u evropskom sistemu, automatski će biti omogućeno priznavanje kvalifikacija.

 Miroljub Milivojčević je u vezi sa prethodnom diskusijom rekao da je NOK još važniji s tog aspekta što će se pozicioniranjem u evropskom okviru kvalifikacija, omogućiti priznavanje naših diploma u inostranstvu, čime će biti obezbeđen kompletan sistem.

 Mirjana Dragaš je rekla da je dobro što su danas i narodni poslanici imali prilike da čuju na koji način se u stručnim krugovima postižu ovako značajni ciljevi. Moramo biti svesni toga da će fluktuacija radne snage na globalnom tržištu biti veća i da će mnogo više stručnjaka dolaziti iz inostranstva. U celokupnom procesu je neophodno podržati saradnju sa dijasporom. Došao je trenutak da napravimo istorijski korak i da povežemo privredu, nauku, znanje, mladost i kreativnost, da stvorimo pozitivno tlo za zapošljavanje mladih u Srbiji i da se konačno dođe do nekih rezultata.

 Rade Erceg je rekao da se kroz diskusiju moglo čuti koliki je značaj sektorskih veća, u smislu tela koja će predstavljati kariku između sveta rada i obrazovanja. Postavio je pitanje da li postoji procena dinamike uspostavljanja ovih veća, kao i da li će sva biti obrazovana istovremeno i na osnovu kojih kriterijuma.

 Aca Marković je skrenuo pažnju na to da ne bi trebalo sve da ostane na današnjoj akademskoj raspravi, već bi s obzirom na to da je cilj prepoznat, trebalo zajednički raditi na njemu. Predložio je formiranje tela kome bi bili povereni zadaci koji vode ka ovom cilju, a koje bi to uradilo na najefikasniji način, objedinjujući potrebe svih interesnih grupa.

 Snežana Klašnja je pohvalila sve intenzivniju intersektorsku saradnju u okviru ovog procesa. Pored ostalih učesnika, trebalo bi u proces uključiti i predstavnike mladih, jer oni imaju potrebne kompetencije i znanja, a izuzetno je važno čuti njihovo mišljenje o tome šta je neophodno da se nađe u NOK.

 Lidija Vujičić je istakla da Srbija nije jedina zemlja koja se susreće s ovakvim pitanjima, kao što je otežan proces saradnje između različitih subjekata (u ovom slučaju oblasti rada i obrazovanja). Kvalifikacije koje su prepoznate nacionalnim okvirom, kao što su stečene veštine, neformalno i informalno obrazovanje, jesu ono čemu bi trebalo posvetiti više pažnje, kako bi se ujedinili i odgovorili zahtevima i obrazovanja i stručne javnosti i kompanija. Švajcarska nastavlja da pomaže Vladi Srbije, ulažući u procese usavršavanja i dualnog usavršavanja, ali bi želeli da pomognu i u smislu praktičnog prenosa znanja o tome na koji način švajcarske kompanije u Srbiji rešavaju ovaj problem. S druge strane, postoje i male srpske kompanije koje ih na svoj način rešavaju, sa lokalnim samoupravama, pa bi i na takva iskustva trebalo obratiti pažnju.

 Ministar Verbić je izrazio bojazan da u čitavom ovom procesu malo ima predstavnika preduzetnika, a s obzirom na to da oni takođe moraju da budu zaštićeni kroz NOK, trebalo bi čuti i njihovo mišljenje. U doglednoj budućnosti će biti sve više onih koji će sami otvarati male firme, a i oni zaslužuju da budu u „fer utakmici“ i njihove kvalifikacije prepoznate. Obično se govori o tome da obrazovanje treba prilagoditi zahtevima tržišta radne snage. Međutim, to ne treba poistovećivati sa zahtevima poslodavaca, a pogotovo kad je visoko obrazovanje u pitanju. Naime, potrebni su nam mladi ljudi koji nakon završetka visokog obrazovanja imaju jasno određenu disciplinu u kojoj pokušavaju da budu izuzetni, a s druge strane – poseduju ključne kompetencije. Drugim rečima, visoko obrazovanje ne treba „slepo“ da odgovara zahtevima kompanija, već treba da proizvede ljude koji će znati da „urade bolje“, da dođu do određene inovacije, gde će pokazati svoje preduzetništvo. Celoživotno učenje povezuje sve o čemu je danas bilo reči i o tome bi trebalo više razgovarati, a posebno pitati poslodavce gde vide svoju ulogu u samom obrazovanju. Ministarstvo planira da započne sa dodeljivanjem nagrada kompanijama koje su najviše učinile za obrazovanje svojih zaposlenih.

 Predsednica je zatvorila javno slušanje, zahvalivši svima na konstruktivnoj diskusiji i konstruktivnom početku rasprave o ovoj važnoj temi.

 INFORMACIJU SAČINILA

 Hana Butković